KOMISIJOS SPRENDIMAS
2008 m. rugsėjo 10 d.
kuriuo iš dalies keičiamos sprendimų 2001/881/EB ir 2002/459/EB nuostatos dėl pasienio kontrolės postų sąrašo
(Pranešta dokumentu Nr. C(2008) 4861)
(Tekstas svarbus EEE)
(2008/807/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (1), ypač į jos 20 straipsnio 3 dalį,
atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies pakeičiančią direktyvas 89/662/EEB, 90/425/EEB ir 90/675/EEB (2), ypač į jos 6 straipsnio 4 dalies antrą pastraipą,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (3), ypač į jos 6 straipsnio 2 dalį,
kadangi:
(1)
2001 m. gruodžio 7 d. Komisijos sprendimo 2001/881/EB, nustatančio kontrolės postų, patvirtintų atlikti gyvūnų ir gyvūninės kilmės produktų iš trečiųjų šalių veterinarinius patikrinimus, sąrašą ir atnaujinančio išsamias patikrinimų, kuriuos atliks Komisijos ekspertai, taisykles (4), priede pateikiamas pasienio kontrolės postų, patvirtintų atlikti iš trečiųjų šalių į Bendriją įvežamų gyvūnų ir gyvūninės kilmės produktų veterinarinius patikrinimus, sąrašas (toliau - pasienio kontrolės postų sąrašas),
(2)
Pasienio kontrolės postų sąraše nurodomas kiekvieno pasienio kontrolės posto TRACES vieneto numeris. TRACES yra kompiuterinė sistema, įdiegta 2004 m. kovo 30 d. Komisijos sprendimu 2004/292/EB dėl TRACES sistemos įdiegimo ir iš dalies keičiančiu Sprendimą 92/486/EEB (5). TRACES pakeičiama ankstesnioji ANIMO sistema, pagrįsta 1991 m. liepos 19 d. Komisijos sprendimu 91/398/EEB dėl veterinarijos tarnybas jungiančio kompiuterinio tinklo (ANIMO) (6) įdiegtu tinklu, skirtu fiksuoti gyvūnų ir tam tikrų produktų judėjimą vykdant Bendrijos vidaus prekybą ir importą.
(3)
Po patikrinimo, atlikto pagal Sprendimą 2001/881/EB, kurio rezultatai yra patenkinami, į pasienio kontrolės postų sąrašą reikėtų papildomai įrašyti Brindisi (Italija) pasienio kontrolės postą.
(4)
Remiantis Portugalijos pateikta informacija, iš Sprendimo 2001/881/EB priede pateikiamo pasienio kontrolės postų sąrašo reikėtų išbraukti Praia da Vitória (Açores) PKP, o vietoje Funchal (Madeira) uosto PKP įrašyti Caniçal (Madeira) PKP.
(5)
Be to, remiantis Prancūzijos, Vokietijos, Italijos, Nyderlandų, Portugalijos ir Jungtinės Karalystės pateikta informacija, tų valstybių narių pasienio kontrolės postų sąrašas turėtų būti atnaujintas atsižvelgiant į naujausius pakeitimus, susijusius su patikrinimo centrais, gyvūnų arba produktų, kurie gali būti tikrinami tam tikruose Sprendimu 2001/881/EB jau patvirtintuose pasienio kontrolės postuose, kategorijomis bei patikrinimo centrų šiuose postuose organizavimu.
(6)
Į 2002 m. birželio 4 d. Komisijos sprendimo 2002/459/EB, pateikiančio ANIMO kompiuterių tinklo vienetų sąrašą ir panaikinančio Sprendimą 2000/287/EB (7), vienetų sąrašą įtraukti visų Bendrijos pasienio kontrolės postų TRACES vienetų numeriai. Siekiant Bendrijos teisės aktų nuoseklumo, šį sąrašą reikėtų atitinkamai atnaujinti, atsižvelgiant į dalinius Sprendimo 2001/881/EB priedo pakeitimus, ir užtikrinti, kad šiuose dviejuose prieduose pateikta informacija būtų identiška.
(7)
Todėl sprendimus 2001/881/EB ir 2002/459/EB reikėtų atitinkamai iš dalies pakeisti.
(8)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2001/881/EB priedas pakeičiamas šio sprendimo I priede pateikiamu tekstu.
2 straipsnis
Sprendimo 2002/459/EB priedas iš dalies keičiamas pagal šio sprendimo II priedą.
3 straipsnis
Šis sprendimas skirtas valstybėms narėms.
Priimta Briuselyje 2008 m. rugsėjo 10 d.